ועדת הכספים, כנסת 23, פרוטוקול מספר 142, 2020-10-20 12:50

משה גפני: אני מחדש את הישיבה של ועדת הכספים.

משה גפני: אנחנו במסגרת יום ההוקרה למערך המילואים בכנסת.

משה גפני: אנחנו מקיימים דיון בעניין הזה.

משה גפני: אנחנו מעלים את זה על נס.

משה גפני: מי העלה את העניין, מתן כהנא?

משה גפני: בבקשה.

מתן כהנא: תודה, אדוני יושב-ראש ועדת הכספים.

מתן כהנא: אנחנו היום מציינים בכנסת, אחרי הפוגה של שנתיים שלא היה, את יום ההוקרה למערך המילואים.

מתן כהנא: במהלך היום הזה נציג צה"ל, שמסתובב בינינו, נתן נתון שאותי הוא הימם.

מתן כהנא: אני ידעתי שהוא קרוב, לא ידעתי עד כמה.

מתן כהנא: מסתבר שבצה"ל משרתים 130,000 מילואימניקים בשירות פעיל.

מתן כהנא: זה אומר יותר מ-20 יום בשלוש שנים.

מתן כהנא: 1% מהאוכלוסייה נושא בנטל הזה של שירות המילואים.

מתן כהנא: האנשים האלה עוזבים את הבית, עוזבים את המשפחה, עוזבים את העבודה, עוזבים את הלימודים, בשנים הכי קריטיות של החיים שלהם והולכים לעשות מילואים.

מתן כהנא: אני אומר לך מניסיון שלי כמפקד טייסת, כאלוף משנה בחיל האוויר, חלק מהאנשים האלה משלמים כסף על הזכות לעשות מילואים.

מתן כהנא: זה עולה להם כסף.

מתן כהנא: היום מה שלמדתי מדביר אינדיג מ"צו 8", שבחוק היום זה עולה כסף למעסיקים שלהם.

מתן כהנא: יש דברים שעליהם המעסיקים לא משופים.

מתן כהנא: אני אומר שה-1% האלה, אנחנו צריכים לשאת אותם על כפיים לא רק במילות שבח ובכבוד, אלא גם לפצות אותם ואת המעסיקים שלהם על הנטל הכלכלי הזה שביציאה למילואים.

מתן כהנא: יש עוד כל מיני דברים - - -

ינון אזולאי: מתן, תסביר מה הפירוש לא מקבלים על זה.

מתן כהנא: אני אציג את זה פה, הוא יציג את זה יותר טוב ממני.

מתן כהנא: כל מיני הטבות סוציאליות שהמעסיקים לא משופים על ימי המילואים של החיילים שלהם.

מתן כהנא: לשמחתי, היום כל הוועדות בכנסת עוסקות בנושא הזה של המילואים, כל ועדה בתחומים שלה.

מתן כהנא: אני מעריך מאוד שבחרת להקדיש זמן לאנשי המילואים.

משה גפני: אנחנו הורדנו סעיפים אחרים ודחינו אותם לשבוע הבא כדי לקיים את זה.

משה גפני: תודה רבה מתן.

משה גפני: בבקשה, שם ותפקיד.

משה גפני: יש פה פרוטוקול.

דביר אינדיג: אני עורך דין דביר אינדיג, רב סרן במילואים.

דביר אינדיג: אני יושב-ראש עמותת "צו 8 – אנחנו האחוז האחד".

דביר אינדיג: אגב, אנחנו זיהינו את הווקטור הזה לפני שמונה שנים, שאנחנו הולכים ומתמעטים, והיום קיבלנו אישור להנחת העבודה שלנו שאנחנו 1% מהאוכלוסייה.

דביר אינדיג: המצב במדינת ישראל הוא שמעסיקים הודפים משרתים במילואים.

דביר אינדיג: אם מישהו ניגש לעבודה, הוא מוחק מקורות החיים שלו את השירות במילואים.

דביר אינדיג: אם בעבר זה היה מקור לגאווה, היום זה מקור להסתרה, מקור לאכזבה.

דביר אינדיג: אני לא יודע אם אתם יודעים, אבל מה שחבר הכנסת כהנא דיבר עליו, ואני אפרט, היום מעסיק במגזר העסקי הרגיל, כשהוא לוקח משרת במילואים ושולח אותו לשירות במילואים, המדינה לא משפה אותו על הסוציאליות.

דביר אינדיג: הרי אנחנו יודעים ששכר ברוטו, מה שנקרא עלות המעביד, הוא משהו כמו 130%-135%.

דביר אינדיג: למה?

דביר אינדיג: ימי חופש, פנסיה, ביטוח מנהלים וקרן השתלמות.

דביר אינדיג: לפעמים זה יכול להגיע גם ל-1.5%.

דביר אינדיג: המדינה משלמת רק את ה-100%.

דביר אינדיג: כלומר, כרגע המדינה מצפה מהמעסיק לסבסד את עצם הזכות שהמעסיק נותן למשרת המילואים ללכת.

דביר אינדיג: אנחנו בעמותת "צו 8" קוראים לכיוון אחר לגמרי.

דביר אינדיג: אני יודע שזה קצת קשה, אבל העלות התקציבית של הווקטור היא לא מאוד גבוהה.

דביר אינדיג: אנחנו מדברים על פחות מ-1% מתקציב משרד הביטחון.

דביר אינדיג: יש כמיליון ימ"מים שמשולמים כרגע במדינת ישראל, זה באזור ה-600 מיליון שקל.

דביר אינדיג: השאיפה – כבר עשו את זה עם עצמאיים לכיוון ה-125% משווי השכר – ל-200% באופן גורף ומוחלט לכל המשק: גם למעסיקים, גם לעצמאיים, ואז אנחנו נראה שמעסיקים ירדפו אחרי משרתי המילואים, ולא כמו כיום שהם הודפים אותם.

דביר אינדיג: נקודה נוספת שאף פעם לא התייחסו אליה היא בנות הזוג.

דביר אינדיג: היום בעידן ה-P.C זה צריך להיות גם הפוך – בת או בן הזוג, אבל בדרך כלל, בואו נודה על האמת, זו בת הזוג.

דביר אינדיג: כשבעלה הולך למילואים למשך חמישה ימים, שבוע, שבועיים, אז היא נאלצת לצמצם יותר בעבודה שלה כדי לקחת מהגנים ומבתי הספר, והיא לא מקבלת על זה שום תגמול.

דביר אינדיג: אם היא צריכה לצאת בכל יום ב-15:00 כדי להספיק ב-16:00 לגנים, המעסיק יוריד לה שעות עבודה.

דביר אינדיג: אנחנו קוראים לכך שגם בנות הזוג ייהנו מ-20% מהימ"מ.

דביר אינדיג: כלומר, אם המשרת במילואים הולך לחמישה ימים, אז המעסיק של בת הזוג יקבל ימ"מ שהוא יוכל לפרוס אותו כדי שהיא תצא שעתיים יותר מוקדם.

דביר אינדיג: אלה שני הכיוונים העיקריים שלהם אנחנו קוראים מבחינת המדינה והעלות הכספית הנדרשת הזו.

משה גפני: יש צדק במה שאתה מעלה.

משה גפני: יש מישהו שרוצה להתייחס?

משה גפני: אם אפשר, בקצרה.

ינון אזולאי: רק לשאול שאלה, לגבי חל"ת היום, במצב של היום, מה המצב של המילואימניקים?

דביר אינדיג: כרגע מי שבחל"ת מעל חצי שנה, זו בעיה כי הוא יורד לשכר המינימום.

דביר אינדיג: הוא יורד למינימום, לדיפולט.

דביר אינדיג: אם חצי שנה אתה לא עובד – היום יש הרבה כאלה שבגלל הקורונה.

ינון אזולאי: כן, בקורונה.

דביר אינדיג: בתקופת הקורונה.

דביר אינדיג: אני בפיקוד העורף כרגע.

דביר אינדיג: הייתי כל החיים חי"רניק ולפני חודשיים ראיתי ששם הלחץ, ואני כבר בן 41, עברתי לפיקוד העורף.

דביר אינדיג: פיקוד העורף כבר שינו את החוק - - -

משה גפני: החזית עברה לפיקוד העורף.

דביר אינדיג: לגמרי.

דביר אינדיג: אני יודע שבני גנץ טיפל בזה, החוק לא מאפשר מעל 180 ימי מילואים.

דביר אינדיג: אתם יודעים שהיום יש קצינים בפיקוד העורף שעשו כבר 200, והיד עוד נטויה לשנת 2020?

דביר אינדיג: אז שינו את החוק במיוחד.

דביר אינדיג: וכל מי שגורר חל"ת מעבר לחצי שנה, יורדת לרמת ההכנסה המינימלית בביטוח לאומי.

ינון אזולאי: אבל גם אחרי שנתנו את החל"ת עד יוני, זה אותו דבר.

דביר אינדיג: זה לא קשור.

ינון אזולאי: אבל השאלה אם זה פוגע בו, כי הוא יכול להמשיך באותו חל"ת עד יוני בגובה שלו.

ינון אזולאי: אני שואל אם הוא כמו שכיר רגיל.

מתן כהנא: המענה הוא לא מספיק טוב.

מתן כהנא: אנשים שיצאו לחל"ת ועושים מילואים מקבלים פחות כסף על יום מילואים מאשר כאשר הם עבדו.

משה גפני: זה מה שהוא אמר.

מתן כהנא: היה איזה מענה של דיבור על חצי שנה, אבל החצי שנה נגמרה עכשיו.

מתן כהנא: צריכים להאריך את זה.

משה גפני: תודה רבה.

דביר אינדיג: אבל באופן כללי, ה-30% של הפנסיה וקרנות ההשתלמות לאורך שנים – אף אחד לא שילם את זה.

דביר אינדיג: אף אחד.

דביר אינדיג: המעסיק שילם את זה על חשבונו, אז פלא שמעסיקים לא רוצים לקבל מילואימניקים?

משה גפני: תודה רבה.

משה גפני: אני מודה לך.

משה גפני: מיקי לוי.

מיקי לוי: קודם כל, אני באמת מברך על היום הזה.

מיקי לוי: האנשים האלה שנושאים בעול, בנטל למשך כל השנה, מן הראוי שהמדינה תתייחס אליהם כמו שצריך.

מיקי לוי: אני מברך את הכנסת על קיום היום הזה, ואת מי שהגיע לכאן גם מצה"ל, גם את הארגונים – מתן ואורנה, זה בהחלט חשוב.

מיקי לוי: התרומה הצנועה שלי לעניין הזה הוא הנחת הצעת חוק שהנוחה אתמול או שלשום, שאומרת דבר פשוט אחד: החבר'ה שהשתחררו וזכאים לעבודה מועדפת כדי לקבל את מה שמגיע להם, זה מותנה בשנתיים.

מיקי לוי: אבל מה לעשות, נפלטו מהעבודה, וכאלה שיוצאים עכשיו, אין להם עבודה.

מיקי לוי: הם כבר מילואים.

מיקי לוי: אלה שהשתחררו הם מילואים, מה לעשות?

מיקי לוי: לכן הצעת החוק אומרת דבר פשוט: תוסיפו להם לפחות עוד שנה לטווח במקום שנתיים לקבל את מה שמגיע להם.

מיקי לוי: שלוש שנים.

מיקי לוי: אם זו תהיה תרומתי הצנועה, גם עשיתי משהו.

משה גפני: תודה רבה מיקי.

משה גפני: קושניר, בבקשה.

קריאה: היא לא צנועה בכלל.

אלכס קושניר: קודם כל, יום מבורך.

אלכס קושניר: אני גאה להיות שייך לאותו 1% שעושה שירות מילואים פעיל.

אלכס קושניר: אני מנסה ללמוד מהפרט אל הכלל.

אלכס קושניר: יש גדוד מילואים שנקרא גדוד 9271, שעשה שירות מילואים פעיל מ-24 בדצמבר עד ה-18 בינואר.

אלכס קושניר: אגב, בגבול מצרים.

אלכס קושניר: וכך יצא ששירות המילואים הפעיל שלהם נפל בין השנים, זאת אומרת, במעבר של השנים.

אלכס קושניר: לפני שהתחילה התעסוקה המבצעית, אמרו להם בצה"ל: חבר'ה, אתם תקבלו מענק על כל הימים האלה כאילו זה בשנה אחת.

אלכס קושניר: אחרי שהם כבר השתחררו, הסתבר שלא, שילמו להם בנפרד – 2019 ו-2020, וכמובן שהסכומים הם אחרים כיוון שיש שם תוספת ככל שאורך השירות ארוך יותר.

אלכס קושניר: כשהם פנו – 140 חיילים – לצבא, בצבא אמרו להם: לא.

אלכס קושניר: מי שאמר לכם את התשובה – אגב, התשובה ממוסמכת במייל.

משה גפני: כתובה.

אלכס קושניר: כתובה.

אלכס קושניר: זו טעות אנוש.

אלכס קושניר: אני מכיר גם בחברות הגדולות שעושים לפעמים טעויות אנוש.

אלכס קושניר: וכשעובד עושה טעות אנוש, אז תמיד באים לקראת הלקוח, אבל פה לא.

אלכס קושניר: צה"ל בא לקראת עצמו.

אלכס קושניר: ומה שיותר מרגיז מזה, כי זה באמת מרגיז – כי בסופו של דבר הרי 24 הימים האלה של השירות, זה שהשנה חוצה אותם באמצע, זה לא שהגעגוע נחצה לשניים או שפרק הזמן שהבן אדם מפסיד את העבודה נחצה לשניים.

אלכס קושניר: לא, זו אותה תקופה.

אלכס קושניר: מה שיותר מרגיז מזה, שכל החיילים האלה, כולל המפקדים, כתבו מכתבים – גם לסגן הרמטכ"ל, גם לרמטכ"ל וגם לשר הביטחון, וגם אני כתבתי מכתבים לכל האנשים האלה, ושום תשובה.

אלכס קושניר: התשובה היחידה שקיבלנו היא כי פנינו לכרמלה מנשה – לא הייתה ברירה, כי צה"ל לא עונה.

אלכס קושניר: פנינו לכרמלה מנשה, והתשובה שקיבלנו מדובר צה"ל: הייתה טעות אנוש, אבל אין מה לעשות.

אלכס קושניר: שירות מילואים פעיל חוצה שנה קלנדרית, ולכן אי אפשר לשלם את זה כשנה אחת.

אלכס קושניר: אני רואה אותך על מדים, אני לא יודע מה התפקיד שלך.

משה גפני: זה לא משנה.

נמרוד זיגלמן: אתה מדבר על הבונוס שהם פספסו.

אלכס קושניר: כן.

משה גפני: אבל קושניר, זה לא הדיון שאנחנו - - -

אלכס קושניר: זה דיון מאוד חשוב, כי אנחנו פה - - -

משה גפני: הבחור הזה לא יכול לתת לך תשובה.

אלכס קושניר: אני לא יודע מה התפקיד שלו.

משה גפני: דובר צה"ל.

אלכס קושניר: אני רואה שהוא על מדים.

אלכס קושניר: אני לא מבין, צה"ל הוא מערכת כל כך גדולה, שאני מאוד מעריך.

אלכס קושניר: אני אומר לך, כקצין בצה"ל, קשה לי מאוד לבקר את המערכת.

אלכס קושניר: אבל אני אומר לך, צה"ל לא יכול לעשות את החישוב הזה כאילו זה שנה אחת?

אלכס קושניר: הרי איך אתה רוצה שאנשים, החיילים האלה, יתגייסו בפעם הבאה?

משה גפני: טוב, אמרת.

משה גפני: אתה יכול להעביר לי העתק מהמכתב ששלחת?

משה גפני: העתק מהמכתב לשר הביטחון, אני אפנה גם כן, אני אבדוק את העניין הזה.

משה גפני: במה שאני אוכל לעזור, אני אעזור.

משה גפני: תודה.

משה גפני: ינון, בבקשה.

משה גפני: בקצרה, אם אפשר.

ינון אזולאי: חבר הכנסת מתן כהנא, יישר כוח על הדיון.

ינון אזולאי: להגיד לכם יישר כוח על כל הפעילות שלכם.

ינון אזולאי: דביר, גם עליך שומעים דברים טובים.

ינון אזולאי: יישר כוח על כל מה שאתה מסייע, ואתה אוזן קשבת.

ינון אזולאי: אני יודע את זה, אנחנו קיבלנו מאנשים שעזרת להם.

ינון אזולאי: אני חושב שאדם שהחליט להיות שם, והוא רוצה, ולא משנה מאיזה מגזר הוא, חשובה לו האוזן הקשבת.

ינון אזולאי: יישר כוח על כך.

ינון אזולאי: אותם האנשים האלה, אנחנו צריכים לעשות תיקון לעוול הזה, במיוחד שהעליתי את הנושא של החל"ת, שאתה עכשיו אומר לי שזה עוד יותר גרוע, דווקא בקורונה, דווקא במצב הזה – וגם לנשותיהם צריך לעזור ולסייע.

ינון אזולאי: אני חושב שהוועדה, אנחנו נעשה כל מה שרק אפשר על מנת לסייע לאותם אנשים שמוסרים את הנפש.

משה גפני: תודה רבה.

משה גפני: מתן, אני אבקש ממך משפט או שניים לסיכום.

משה גפני: בבקשה, משפט או שניים לסיכום.

משה גפני: אני רק מבקש, עורך הדין אינדיג, שתראה בנו כתובת, כי יש דברים שצריך לעשות, אנחנו נעשה.

משה גפני: בבקשה, שם ותפקיד.

נמרוד זיגלמן: שלום, לי קוראים נמרוד זיגלמן, סגן אלוף, ראש ענף תכנון כוח אדם מילואים באכ"א.

נמרוד זיגלמן: דבר ראשון, אני מודה על ההזדמנות להיות כאן ולשוחח אתכם.

נמרוד זיגלמן: ראשית, אומר שאנחנו קשובים מאוד גם לצרכים שעולים מעמותת צו 8 וגם מעמותת המילואים.

נמרוד זיגלמן: אנחנו בימים האלה מסכמים עבודת מטה ארוכה, שמוביל אותה סגן הרמטכ"ל, להעצמה ולטיפול במשרתי המילואים.

נמרוד זיגלמן: לצערי, אנחנו לא בשלים להציג את עבודת המטה הזו היום, היא טרם סוכמה, טרם אושרה במשרד הביטחון וצה"ל.

נמרוד זיגלמן: אנחנו נשמח לחזור ולהציג אותה, יש בה הרבה מאוד כיוונים שמדברים גם על סוגיות של תגמול, גם על סוגיות של הוקרה, גם דברים שלא דוברו כאן, וגם דברים שדוברו בוועדות אחרות במהלך היום.

נמרוד זיגלמן: אנחנו נשמח לחזור לכאן כדי שהעבודה הזאת תושלם.

נמרוד זיגלמן: לגבי החיילים, סוגיית המענק חוצה השנה, זו סוגיה שאני עסקתי בה באופן אישי.

נמרוד זיגלמן: זו סוגיה, שלצערי, עולה בערך פעם אחת בשנה.

אלכס קושניר: מן הסתם.

נמרוד זיגלמן: יש פניות שחוזרות - - - בשנה.

נמרוד זיגלמן: אין צורך לכעוס, אני מיד עונה.

נמרוד זיגלמן: אם לוקחים את הנתונים ומסתכלים על אנשים שביצעו תעסוקה בשנת 2019 ובשנת 2020, יהיה קצת מוקדם לומר באיזו שנה יהיה עדיף להם לקבל את המענק, בשנת 2019 או בשנת 2020.

משה גפני: למה אתם לא עונים לו, לחבר הכנסת קושניר?

נמרוד זיגלמן: אנחנו ענינו מספר פעמים.

נמרוד זיגלמן: גם אני חתום על מספר פניות.

אלכס קושניר: אני לא קיבלתי שום תשובה.

נמרוד זיגלמן: אז אני אשמח לשוחח אתך על זה.

משה גפני: לפני שאני מתערב, אני מאוד מבקש, קודם כל תתנו לו תשובה.

נמרוד זיגלמן: אנחנו השבנו מספר פעמים.

משה גפני: רק רגע, את זה אנחנו מכירים, את התשובות האלה.

משה גפני: אני רוצה שתהיה תשובה אצלו, לא שאתה חתום על תשובה.

משה גפני: שתהיה תשובה.

נמרוד זיגלמן: אני אשמח.

נמרוד זיגלמן: אדוני היושב-ראש, יש תשובה, ואני אשמח מיד בסיום הדיון להסביר לעומק מה שורש הבעיה בעניין הזה.

משה גפני: קושניר, אני מבקש שאחרי הישיבה תדבר אתו.

משה גפני: זה לא בסדר שאתה שולח מכתב לרשימה ארוכה של מכותבים ומכובדים ואתה לא מקבל תשובה.

משה גפני: יש לנו אותו, והוא אומר - - -

נמרוד זיגלמן: ומדוע קביעה מראש באיזו שנה בן אדם יקבל את התגמול יכולה להרע אתו.

משה גפני: טוב.

משה גפני: הבנתי.

משה גפני: תגידו את זה.

משה גפני: הוא חבר כנסת.

נמרוד זיגלמן: בשמחה, אנחנו זמינים וקשובים.

נמרוד זיגלמן: חשוב לי לומר, ברשותך, היושב-ראש, משרתי המילואים הם החלק המרכזי הגדול בצה"ל.

נמרוד זיגלמן: אנחנו מוקירים אותם, מעריכים אותם ואנחנו שמחים על היום הזה, ומודים לכם.

משה גפני: תודה רבה רבותיי, אני מודה על ההשתתפות.

משה גפני: עורך דין אינדיג, תודה רבה.

משה גפני: הישיבה נעולה.